ΓΡΑΠΤΗ ΕΡΩΤΗΣΗ E-4022/97 υποβολή: Panayotis Lambrias (PPE) προς την Επιτροπή (14 Iανουαρίου 1998)

Θέμα: Αντιμετώπιση της ναρκωτικής ουσίας «έκσταση»

Από τις παρουσιάσεις που έγιναν και τις μελέτες που κατατέθηκαν στο πρόσφατο συνέδριο για τις συνθετικές ναρκωτικές ουσίες στο Ευρωπαϊκό Κοινοβούλιο στις 27 και 28.11.1997, προέκυψε η μεγάλη επικινδυνότητα για τη νεολαία από τη χρήση της ουσίας «έκσταση». Η ουσία αυτή καθώς και άλλες συνθετικές ναρκωτικές ουσίες, παράγεται σε μεγάλη ποσότητα σε εργαστήρια της Ευρωπαϊκής Ένωσης, πωλείται πολύ φθηνά και είναι προσιτή σε μικρές ηλικίες, ενώ η χρήση της έχει καταστρεπτικές συνέπειες στη σωματική και ψυχική υγεία και ανάπτυξη των νέων.

Ερωτάται η Επιτροπή τι μέτρα ελέγχου προτίθεται να λάβει για να σταματήσει τη λειτουργία παρανόμων εργαστηρίων παραγωγής της ουσίας «έκσταση» στην Ευρωπαϊκή Ένωση και να προβεί σε ευρεία ενημέρωση της νεολαίας για τους κινδύνους από τη χρήση της ουσίας αυτής;

Απάντηση της κας Gradin εξ ονόματος της Επιτροπής (10 Φεβρουαρίου 1998)

Η Επιτροπή ευχαριστεί το Αξιότιμο Μέλος για το ενδιαφέρον του σχετικά με τα συμπεράσματα της διάσκεψης για τα συνθετικά ναρκωτικά η οποία οργανώθηκε από κοινού από το Κοινοβούλιο, την Προεδρία του Λουξεμβούργου και την Επιτροπή στις 27-28 Νοεμβρίου 1997. Η σημασία των συνθετικών ναρκωτικών περιγράφεται στην έκθεση 1997 του Ευρωπαϊκού Κέντρου Παρακολούθησης Ναρκωτικών και Τοξικομανίας (EMCDDA) καθώς και στην έκθεση της μονάδας ναρκωτικών της Europol (ΕDU) που αναφέρεται στη γενική κατάσταση.

Η συνεργασία σε κοινοτικό επίπεδο στον εν λόγω τομέα αποτελεί θέμα προτεραιότητας. Οι αρμόδιοι για την τήρηση του νόμου φορείς των κρατών μελών είναι υπεύθυνοι για την επισήμανση και την κατάσχεση των παρανόμων εργαστηρίων. Η Επιτροπή παρακολουθεί το εντός της Κοινότητας και εκτός αυτής εμπόριο χημικών ουσιών που μπορούν να χρησιμοποιηθούν στην παράνομη κατασκευή ναρκωτικών και ψυχοτρόπων ουσιών και ειδικότερα της ουσίας «έκσταση», με βάση την οδηγία του Συμβουλίου 92/109/ΕΟΚ της 14ης Δεκεμβρίου 1992 σχετικά με την κατασκευή και τη διάθεση στην αγορά ορισμένων ουσιών που χρησιμοποιούνται για την παράνομη κατασκευή ναρκωτικών και ψυχοτρόπων ουσιών ((ΕΕ L 370 της 19.12.1992 )) καθώς και του κανονισμού του Συμβουλίου ΕΟΚ αριθ. 3677/90 της 13ης Δεκεμβρίου 1990 ο οποίος αναφέρει μέτρα που πρέπει να ληφθούν για να αποθαρρυνθεί η παρεκτροπή της χρήσης ορισμένων ψυχοτρόπων ουσιών ((ΕΕ L 357 της 20.12.1990 )).

Η εφαρμογή της κοινής δράσης του Συμβουλίου της 16ης Ιουνίου 1997 σχετικά με την ανταλλαγή πληροφοριών, την εκτίμηση του κινδύνου και τον έλεγχο των νέων συνθετικών ναρκωτικών θα απαιτήσει την πλήρη συνεργασία των EMCDDA, EDU, των κρατών μελών και της Επιτροπής.

Όσον αφορά τις νέες πρόδρομες χημικές ουσίες που μπορούν να χρησιμοποιηθούν για την παράνομη κατασκευή νέων συνθετικών ναρκωτικών, η Επιτροπή πρότεινε στο Συμβούλιο και στο Κοινοβούλιο την τροποποίηση της υπάρχουσας κοινοτικής νομοθεσίας προκειμένου να θεσπισθεί μηχανισμός επίβλεψης βασιζόμενος σε εθελοντικό σύστημα κοινοποίησης από τη βιομηχανία προς τις αρχές των ύποπτων φορτίων νέων χημικών ουσιών.

Η Επιτροπή συμφωνεί ότι οι νέοι πρέπει να ενημερώνονται σχετικά με τους κινδύνους από τη χρησιμοποίηση της ουσίας «έκσταση». Το κοινοτικό πρόγραμμα δράσης για την πρόληψη της εξάρτησης από τα ναρκωτικά βασίζεται σε συγκεκριμένες απαιτήσεις της Συνθήκης ΕΚ σχετικά με την προστασία της υγείας και την πρόληψη των ασθενειών. Στόχος του είναι η ενθάρρυνση της συνεργασίας μεταξύ των κρατών μελών, η ενίσχυση της δράσης τους και η προώθηση του συντονισμού μεταξύ των πολιτικών και των προγραμμάτων τους με στόχο την πρόληψη της χρήσης κάθε είδους ναρκωτικών και ψυχοτρόπων ουσιών, περιλαμβανομένων των νέων συνθετικών ναρκωτικών και των κινδύνων που συνεπάγονται.

Το πρόγραμμα ενισχύει διακρατικές εταιρικές σχέσεις που επικεντρώνονται στην πληροφόρηση στα θέματα υγείας, σε σχέδια εκπαίδευσης και κατάρτισης και στην καλύτερη κατανόηση των παραγόντων που συνδέονται με την κατανάλωση συνθετικών ναρκωτικών (όπως η κοινωνική εκπροσώπηση των νέων αυτών ναρκωτικών). Ο στόχος είναι να προωθηθεί η συγχώνευση των αρμοδιοτήτων που αφορούν την έρευνα, την πρόληψη και την θεραπεία των χρηστών της ουσίας έκσταση, να δοθούν ευκαιρίες σύγκρισης της κατάστασης στον τομέα των ναρκωτικών και των αντιδράσεων στα διάφορα κράτη μέλη, να αναλυθούν οι διάφορες προοπτικές στις ζωές των νέων ανθρώπων και να διερευνηθεί πως αντικατοπτρίζονται οι κοινωνικές συνθήκες στις προσπάθειες για πρόληψη.

Τα σχέδια προσδιορίζουν κοινές αρχές όπως το βασικό έργο για τον προσδιορισμό της ερευνητικής μεθοδολογίας, την παραγωγή και διάδοση κατάλληλων πληροφοριών για χρήστες και μη χρήστες ναρκωτικών «designer» στην υψηλή κοινωνία 7 οι επιμέρους μέθοδοι γεννούν ειδικές προσεγγίσεις και πλήττουν τη μείωση. Εκτός των διακρατικών σχεδίων που απευθύνονται στο κοινό στόχο, τους νέους ή τους χρήστες, η πρόληψη της χρήσης των ναρκωτικών designer στο πλαίσιο του προγράμματος που αφορά την εξάρτηση από τα ναρκωτικά, συνδέεται επίσης με την ευρύτερη προσέγγιση της πρόληψης όπως η προσεχής ευρωπαϊκή εβδομάδα πρόληψης της χρήσης ναρκωτικών (16-22 Νοεμβρίου 1998). Κατά την εβδομάδα αυτή το θέμα της οποίας είναι «πολύπλευρη προσέγγιση και πρόληψη της χρήσης ναρκωτικών: μεγαλύτερη συνειδητοποίηση στην κοινωνία και εταιρικές σχέσεις», θα εξετασθούν η προώθηση της υγείας και οι προσπάθειες πρόληψης, η ποιότητα της παρέμβασης, η συμμετοχή των τοπικών φορέων και η προστιθέμενη αξία των πολύπλευρων και διακρατικών εταιρικών σχέσεων.